Predkladacia správa 

V júni 2002 vláda schválila materiál „Návrh postupu koordinácie rozhodovacích procesov v štátnej správe v záležitostiach EÚ po podpísaní Prístupovej zmluvy SR-EÚ“, ktorý vymedzil základné princípy koordinácie vnútorných rozhodovacích procesov vo vzťahu k rozhodovaciemu procesu v EÚ. Vláda zároveň zaviazala svojím uznesením č. 681 z roku 2002 všetky ministerstvá a ostatné ústredné orgány štátnej správy do 30. júna 2003 vytvoriť podmienky pre zabezpečenie koordinácie rozhodovacieho procesu v záležitostiach EÚ na ústredných orgánoch štátnej správy SR. 

Po podpise Zmluvy o pristúpení, ktorý sa uskutočnil 16. 4. 2003 v Aténach, sa SR, ako aj ostatní noví členovia budú zúčastňovať na zasadnutiach orgánov Európskych inštitúcií ako pozorovatelia. Slovenskí zástupcovia na týchto zasadnutiach budú mať právo zaujímať stanoviská, vyjadrovať sa, predkladať návrhy, no nebudú môcť hlasovať a rozhodovať o prerokúvaných otázkach. Účasť slovenských zástupcov sa predpokladá od najnižšej expertnej úrovne na pracovných skupinách Európskej komisie a Rady až po účasť ministrov na zasadnutiach Rád ministrov a účasti predsedu vlády na zasadnutiach Európskych rád. 

Z hľadiska celkovej prípravy a pripravenosti na vstup SR do EÚ je zvládnutie pomerne zložitého mechanizmu rozhodovacieho procesu v európskych inštitúciách nesmierne dôležité. Je preto nutné, aby sa týchto zasadnutí zástupcovia SR zúčastňovali pravidelne od samého začiatku a v priebehu ročného obdobia mali možnosť si tento systém rozhodovacieho mechanizmu osvojiť. Na zástupcov SR v pracovných skupinách budú kladené zvýšené nároky hlavne na ich jazykovú vybavenosť a schopnosť plynule komunikovať v anglickom, francúzskom alebo nemeckom jazyku. 

S cieľom zvládnuť tieto náročné úlohy, ktoré stoja pred slovenskou administratívou, je nutné vytvoriť efektívny, dobre fungujúci systém koordinácie rozhodovacích procesov aj na úrovni ústredných orgánov štátnej správy. Predkladaný materiál obsahuje návrh postupu koordinácie európskych záležitostí v podmienkach slovenskej administratívy. Tento postup je premietnutý do návrhu Koordinácie rozhodovacieho procesu v záležitostiach EÚ a vzorových štatútov rezortných koordinačných skupín a Komisie pre záležitosti EÚ.  

V prílohe materiálu je uvedený prehľad pracovných skupín Rady, ktorých sa budú zástupcovia SR zúčastňovať po 16. apríli 2003. 

Materiál prešiel medzirezortným pripomienkovým konaním. 

* * * * *